Title: ระเบียบกรมพัฒนาฝีมือแรงงาน ว่าด้วยการขอรับการสนับสนุนจัดตั้งสถาบันฝึกอบรมวิชาชีพเอกชน พ.ศ. 2541

ระเบียบกรมพัฒนาฝีมือแรงงาน

ระเบียบกรมพัฒนาฝีมือแรงงาน
ว่าด้วยการขอรับการสนับสนุนจัดตั้งสถาบันฝึกอบรมวิชาชีพเอกชน
พ.ศ. ๒๕๔๑[๑]

อาศัยมติคณะรัฐมนตรี เมื่อวันที่ ๒๘ มีนาคม ๒๕๓๘
อนุมัตินโยบายสนับสนุนภาคเอกชนลงทุนในการพัฒนาทรัพยากรมนุษย์ ประกอบกับข้อ ๙
แห่งระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ อธิบดีกรมพัฒนาฝีมือแรงงาน
จึงออกระเบียบกำหนดขั้นตอนและระยะเวลาปฏิบัติราชการสำหรับการขอรับการสนับสนุนจัดตั้งสถาบันฝึกอบรมวิชาชีพเอกชนไว้
ดังต่อไปนี้

ข้อ ๑ 
ระเบียบนี้เรียกว่า ระเบียบกรมพัฒนาฝีมือแรงงานว่าด้วยการขอรับการสนับสนุนจัดตั้งสถาบันฝึกอบรมวิชาชีพเอกชน
พ.ศ. ๒๕๔๑

ข้อ ๒ 
ระเบียบนี้ให้ใช้บังคับตั้งแต่วันที่ ๒๑ กรกฎาคม พ.ศ. ๒๕๔๑ เป็นต้นไป

ข้อ ๓ 
ผู้ประสงค์จะขอรับการสนับสนุนจัดตั้งหรือขยายกิจการสถาบันฝึกอบรมวิชาชีพเอกชน
ให้ยื่นคำขอต่อคณะอนุกรรมการกลั่นกรองโครงการจัดตั้งสถาบันฝึกอบรมวิชาชีพเอกชน
พร้อมด้วยหลักฐานเอกสาร ดังต่อไปนี้
(๑) ข้อมูลโครงการที่เสนอขอรับการสนับสนุน จำนวน ๓๐ ชุด
(๒)
สำเนาเอกสารการยื่นคำขออนุญาตจัดตั้งสถาบันฝึกอบรมวิชาชีพเอกชนกรณีขอรับการสนับสนุนการจัดตั้งสถาบันฝึกอบรมวิชาชีพเอกชน
หรือสำเนาใบอนุญาตจัดตั้งสถาบันฝึกอบรมวิชาชีพเอกชนกรณีขอรับการสนับสนุนขยายกิจการ

ข้อ ๔ 
การยื่นคำขอตามระเบียบนี้ให้ยื่น ณ สถานที่ ดังต่อไปนี้
(๑) ส่วนกองทุนเพื่อการพัฒนาฝีมือแรงงาน
กรมพัฒนาฝีมือแรงงาน หรือ
(๒) สถาบันพัฒนาฝีมือแรงงานกลาง สถาบันพัฒนาฝีมือแรงงานภาคศูนย์พัฒนาฝีมือแรงงานจังหวัด
หรือสำนักงานแรงงานและสวัสดิการสังคมจังหวัดแห่งใดแห่งหนึ่งที่ผู้ยื่นคำขอประสงค์จะจัดตั้งหรือขยายกิจการสถาบันฝึกอบรมวิชาชีพเอกชนตั้งอยู่ในเขตจังหวัดที่หน่วยงานดังกล่าวรับผิดชอบ

ข้อ ๕ 
กรณีหน่วยงานในข้อ ๔ (๒) เป็นผู้รับเรื่องให้ตรวจสอบหลักฐานเอกสารให้ครบถ้วนถูกต้องแล้วส่งเรื่องไปยังส่วนกองทุนเพื่อการพัฒนาฝีมือแรงงานกรมพัฒนาฝีมือแรงงาน

ข้อ ๖ 
กรณีส่วนกองทุนเพื่อการพัฒนาฝีมือแรงงาน ได้รับเรื่องตามข้อ ๔ (๑) หรือข้อ
๕ แล้ว ให้ดำเนินการ ดังต่อไปนี้
(๑) ตรวจสอบหลักฐานเอกสารให้ครบถ้วนถูกต้อง
(๒)
รายงานความเห็นไปยังคณะอนุกรรมการกลั่นกรองโครงการจัดตั้งสถาบันฝึกอบรมวิชาชีพเอกชนเพื่อพิจารณา

ข้อ ๗ 
ให้ส่วนกองทุนเพื่อการพัฒนาฝีมือแรงงาน
แจ้งผลการพิจารณาของคณะอนุกรรมการกลั่นกรองโครงการจัดตั้งสถาบันฝึกอบรมวิชาชีพเอกชนให้ผู้ยื่นคำขอทราบ

ข้อ ๘ 
ระยะเวลาดำเนินการตั้งแต่ ข้อ ๕ ถึงข้อ ๗ ให้ปฏิบัติงานให้แล้วเสร็จภายใน
๑๕ วันทำการ ทั้งนี้ ไม่รวมระยะเวลาดังต่อไปนี้
(๑) ระยะเวลาที่รอให้ผู้ยื่นคำขอนำหลักฐานเอกสารอื่น ๆ
มาเพิ่มเติมประกอบการพิจารณา
(๒) ระยะเวลาดำเนินการของหน่วยงานที่เกี่ยวข้องให้เจ้าหน้าที่บันทึกระยะเวลาที่รอไว้เป็นหลักฐาน

ข้อ ๙ 
ให้อธิบดีกรมพัฒนาฝีมือแรงงานเป็นผู้รักษาการตามระเบียบนี้

ประกาศ ณ วันที่ ๒๑ กรกฎาคม พ.ศ. ๒๕๔๑
นิทัศน์  ธีระวิทย์
อธิบดีกรมพัฒนาฝีมือแรงงาน

วิภา/ผู้จัดทำ
๑๔ มีนาคม ๒๕๕๕

[๑] ราชกิจจานุเบกษา
เล่ม ๑๑๕/ตอนที่ ๖๔ ง/หน้า ๒๒/๑๑ สิงหาคม ๒๕๔๑